b'\n_START_ARTICLE_\nApega ni Nabis\n_START_SECTION_\nPaglalarawan\n_START_PARAGRAPH_\nAyon kay Polybius, ang tau-tauhang Apega ay isang makinang kamukhang-kamukha o kakambal ng tunay na asawa ni Nabis, at kinasangkapan ni Nabis upang makalikom ng salapi mula sa mga mamamayan ng Sparta. Sinasabing dinamitan ang makinang Apega ng mga mamahaling kasuotan, subalit may mga pakong bakal sa ilalim ng mga bisig, kamay, at dibdib, at may kakayahang durugin ang katawan ng biktima nito. Pinaaandar ni Nabis ang makina sa pamamagitan ng mga kambyo o mga katulad na kasangkapan, hanggang sa pumayag maghandog na alay na salapi ang biktima, o hanggang sa mamatay._NEWLINE_Isa ang Apegang "robot" sa mga "kaunlarang pangteknolohiya" ng kapanahunang Greko-Romano na ginamit bilang mga instrumento ng pagpapahirap. Kasama ng krus, apoy, gulong (pambaling gulong), tansong baka (o tansong toro) ni Palaris, isa ang Apega ni Nabis sa tinaguriang mga sinaunang "Mga Makina ng Malisya" ng Discovery Channel sa isang palabas pangtelebisyong sumahimpapawid noong Setyembre 23, 2008.\n_START_SECTION_\nPinagmulan\n_START_PARAGRAPH_\nGumawa si Haring Nabis, na pinaniniwalaang nagmula sa dinastiyang Eurypontid, ng isang kagamitan batay sa itsura ng kaniyang sariling asawang si Apega, isa ring diktador na nakatulong sa pagsasakatuparan ng mga adhikain ng kaniyang asawa. Nilarawan si Apega bilang isang babae ng Sparta na lumabis pa ang kabagsikan at kapangyarihang ginamit sa pagtataguyod ng sariling kasakiman. Bilang dagdag, nilarawan din ang Apega bilang pagsasakatauhan ng kasamaan at katusuhan ng tunay na Reynang Apega, at sinabing kapantay ni Pandora, ang unang babae sa mitolohiyang Griyego.'